Havregryn beskytter mod tarmkræft : Kost & Ernæring - KvindeGuiden
Det er almindeligt kendt, at en fiberrig kost virker forebyggende på forstoppelse og fordøjelsesrelaterede problemer, som f.eks. hæmorider eller irritabel tyktarm. Og nu viser et nyt studie foretaget af forskere fra Kræftens Bekæmpelse, at kostfibre også har væsentlig indflydelse på udviklingen af tyktarmskræft. Studiet, der inkluderer omkring 120.000 danskere, nordmænd og svenskere, viser en klar sammenhæng mellem det at spise mange kostfibre og risikoen for at udvikle tyktarmskræft.
”Samlet set viser både tidligere studier samt vores studie, at det har en tarmkræftforebyggende virkning at spise mange kostfibre, især fra kornprodukter”, siger forsker Louise Hansen fra Kræftens Bekæmpelse, der står bag undersøgelsen.
Havregryn & knækbrød
Ifølge studiet er det især kostfibre fra kornprodukter som rugbrød og havregryn, der viser sig at være særligt gavnlige mod sygdommen. Hvorfor fibre fra kornprodukter og fuldkorn har en forebyggende virkning, mens fibre fra frugt og grønt ikke har, er ifølge Louise Hansen endnu uklart. Men en del af forklaringen er formentlig, at det ikke bare er fibrene, men også andre dele af kornet, som har en effekt, og at kornprodukter i højere grad giver mæthedsfornemmelse og stabilt blodsukker.
”Men det er ikke sådan, at fibre fra frugt og grønt ikke er gode – de påvirker formentlig sundheden indirekte ved at give større mæthed og dermed lavere risiko for fedme, hvilket er en vigtig risikofaktor for mange kræfttyper, også tarmkræft.” siger Louise Hansen.
For at en kost lever op til at kunne betegnes fiberrig, skal den indeholde ca. 30 gram fiber pr. dag. Tredive gram er ikke småting, det svarer til den mængde, der findes i syv hele skiver rugbrød eller 300 gram havregryn.
Eksempler på fiberrige fødevarer ….:
∙ 100 g havregryn svarer til 9 g kostfibre
∙ 100 g groft knækbrød svarer til 16,3 g kostfibre
∙ 100 g knoldselleri svarer til 4 g kostfibre
∙ 100 g ærter svarer til 6 g kostfibre
∙ 100 g grønne bønner svarer til 3 g kostfibre
∙ 100 g svesker svarer til 7,5 g kostfibre
∙ 100 g jordbær svarer til 1,6 g kostfibre